
Naslov: Kmalu vrtec v romskem naselju
Napoved za voditelja:

V edinem legaliziranem romskem naselju v Posavju – Kerinovem grmu poteka odkup parcel in legalizacija doslej na črno zgrajenih gradenj. Pred leti so v njem dobili tudi vodovod, letos asfaltirano cesto, zdaj pa naj bi z večinsko pomočjo evropskih sredstev postavili še montažni otroški vrtec, ki naj bi služil tudi za druge potrebe prebivalcev tega romskega naselja. Pripravljalni vrtec naj bi obiskovala od sedem do dvajset otrok.
T- Iz Kerinovega Grma GORAN ROVAN /

X- Snemalec in montažer Tomi Naglič /

Otroci iz romskega naselja Kerinov Grm obiskujejo vrtec in pouk v osnovni šoli Leskovec. Ker pa hodijo neredno in nimajo ustreznega predznanja, so na šoli pripravili projekt, ki predvideva postavitev vrtca v samem naselju. In zakaj so se za to odločili?
T- MAJA KORETIČ /
X- vodja vrtca pri OŠ Leskovec /

»Zato ker si romski otroci zaslužijo enake pogoje kot vsi drugi slovenski otroci. In zato ker se želimo približat tudi njihovim staršem, da bo vključenost romskih otrok v vrtce in v šolo kasneje večja.«
Romski vrtec naj bi obiskovali tudi starši in se z njimi tudi učili. Denar za postavitev, gre za 70 tisoč evrov, bo zagotovila Evropska Unija, 15% pa bo prispevalo ministrstvo za šolstvo. Nove pridobitve se Romi že zdaj veselijo.
T- MORAN JURKOVIČ /
X- romski svetnik /
»Smo zelo veseli, da se ta vrtec noter naredi kot skupni prostor, ne. Mislim, da če bo to, ta skupni prostor al pa celo vrtec, tako kot je rečeno za predšolski otroci, da bo to tuki noter, da bo to velik uspeh, ne. Da bojo zelo veseli in da bo veliko lažje tem malim otrokom, da se bojo tuki prej mal neki naučil, kot pa da samo v šolo, vrtce grejo tam v Leskovcu, ne.«
Krška občina je za otroški vrtec zagotovila prostor, temeljna plošča je že postavljena, zdaj le čakajo, da se bo začela postavitev montažnega objekta. Vrtec bodo romski otroci in njihovi starši lahko vsaj tri leta obiskovali brezplačno.
